6.4.2022
MT
Il-Ġurnal Uffiċjali tal-Unjoni Ewropea
C 152/109
3.14.
Kwistjoni oħra li jeħtieġ li tiġi indirizzata hija kif l-emittenti mhux tal-UE ta’ bonds ekoloġiċi jitħallew jaċċessaw is-swieq kapitali tal-UE u viċi versa – għalhekk, jinħtieġ l-allinjament tat-tassonomiji bejn il-ġuriżdizzjonijiet globalment.
F’dan il-kuntest, huwa rilevanti li ssir referenza għall-Pjattaforma Internazzjonali dwar il-Finanzi Sostenibbli, li hija forum għal djalogu bejn dawk li jfasslu l-politika, bil-għan ġenerali li jiżdied l-ammont ta’ kapital privat li qed jiġi investit f’investimenti ambjentalment sostenibbli.
L-objettiv aħħari tal-Pjattaforma Internazzjonali dwar il-Finanzi Sostenibbli huwa li tiffaċilita l-mobilizzazzjoni tal-kapital privat lejn investimenti ambjentalment sostenibbli.
Għalhekk, il-Pjattaforma Internazzjonali dwar il-Finanzi Sostenibbli toffri forum multilaterali ta’ djalogu bejn dawk li jfasslu l-politika biex tgħin lill-investituri jidentifikaw u jaħtfu opportunitajiet ta’ investiment sostenibbli li verament jikkontribwixxu għall-objettivi klimatiċi u ambjentali.
L-allinjament tat-tassonomiji għandu jiġi diskuss u miftiehem f’dan il-forum.
3.15.
Kif iddikjarat qabel, l-ESMA, bħala s-superviżur tas-suq kapitali tal-UE, ikollha rwol kritiku biex jiġi żgurat li l-istandards proposti jiġu applikati, b’mod kemm jista’ jkun prammatiku.
Dan ikun jeħtieġ l-iżvilupp tal-ħiliet u l-bini tal-kapaċità tagħha bħala superviżur tar-rieżaminaturi tal-bonds ekoloġiċi tal-UE.
Il-Kummissjoni tistabbilixxi l-kriterji għall-kwalifiki u t-trasparenza u dawn jirrappreżentaw bażi soda għall-ESMA.
Fil-fehma tagħna, hekk kif l-ESMA tibni l-kapaċità tagħha, hija biż-żmien tista’ tappoġġja lill-kontropartijiet tagħha barra mill-UE biex japplikaw standards simili u b’hekk tiffaċilita l-aċċess għall-investituri tal-UE fi swieq emerġenti.
3.16.
Punt ieħor li għandu jitqies huwa li t-tranżizzjoni lejn ekonomija tal-UE b’livell baxx ta’ emissjonijiet tal-karbonju se teħtieġ finanzjament ferm akbar minn dak li huwa disponibbli taħt in-NextGenerationEU.
Is-settur privat diġà qed jaqdi rwol f’din it-tranżizzjoni iżda hemm bżonn ta’ ħafna aktar.
B’hekk, l-istandard propost tal-UE għall-bonds ekoloġiċi jkompli jiżviluppa suq tal-bonds ekoloġiċi li qed jikber u jimmobilizza emittenti addizzjonali minbarra li jiffaċilita l-finanzjament transfruntier fis-swieq kapitali.
Fl-analiżi finali, l-istandard propost għall-bonds ekoloġiċi jtejjeb ir-reputazzjoni tal-emittenti u tal-investituri potenzjali u l-impenn tagħhom għall-iżvilupp sostenibbli u għall-għanijiet ambjentali, jiġifieri: il-mitigazzjoni tat-tibdil fil-klima, l-adattament għat-tibdil fil-klima, l-użu sostenibbli u l-protezzjoni tar-riżorsi tal-ilma u tal-baħar, it-tranżizzjoni għal ekonomija ċirkolari, ir-riċiklaġġ, il-prevenzjoni tal-iskart, il-prevenzjoni u l-kontroll tat-tniġġis, u l-protezzjoni ta’ ekosistemi b’saħħithom.
Għalhekk, l-objettivi ambjentali u soċjali rilevanti jiffurmaw parti minn kwalunkwe strateġija korporattiva.
Barra minn hekk, il-promozzjoni ta’ ekotikketta tal-UE għall-prodotti finanzjarji, tnaqqas kemm jista’ jkun il-burokrazija u tgħin biex jiġu appoġġjati n-negozji privati li jagħżlu li jadottaw strateġija bħal din.
3.17.
Maż-żmien, il-KESE jistenna li l-investituri jagħżlu standards tal-UE għall-bonds ekoloġiċi, peress li dan jiżgura li l-fondi jintużaw skont it-tassonomija, li min-naħa tagħha ttaffi r-rekwiżiti tar-rapportar tal-investituri.
Għalhekk, l-għan għandu jkun l-adozzjoni tal-istandard propost għall-bonds ekoloġiċi fl-UE, kemm jekk fis-settur privat kif ukoll jekk f’dak pubbliku.
3.18.
U f’dan ir-rigward, il-KESE jilqa’ l-fatt li l-bonds ekoloġiċi eżistenti jiġu koperti minn klawżola ta’ anterjorità fil-qafas tal-istandard propost, kif ukoll l-applikazzjoni eventwali ta’ tali standards għall-bonds tan-NextGenerationEU.
Il-KESE jemmen bis-sħiħ li l-bonds ekoloġiċi allinjati mat-tassonomija jgħinu biex jintlaħqu l-għanijiet ambjentali.
Barra minn hekk, l-aspettattiva tagħna hija li l-istandard tal-UE għall-bonds ekoloġiċi se jżid l-interess tal-investituri f’investimenti bħal dawn, filwaqt li jkompli jiżviluppa s-suq tal-bonds ekoloġiċi.
Filwaqt li din hija aħbar tajba għall-emittenti u l-investituri, il-KESE jwissi kontra l-isfidi msemmija aktar ’il fuq.
3.19.
Jekk wieħed jassumi li ’l quddiem il-proposta tiġi adottata kif inhi, ikun interessanti li jiġi vvalutat (i) sa liema punt l-investituri, kemm fl-UE kif ukoll barra minnha, jitolbu li l-emittenti jallinjaw mal-istandards proposti jew jekk il-proposta tirriżultax f’diverġenza fis-suq tal-bonds ekoloġiċi bejn l-UE u l-bqija tad-dinja, u (ii) kif l-implimentazzjoni proposta tal-istandard tal-UE għall-bonds ekoloġiċi taffettwa l-iżviluppi fis-suq tal-bonds ekoloġiċi fl-UE kif ukoll barra minnha.
3.20.
Fil-fehma tal-KESE, dan huwa ta’ rilevanza partikolari peress li l-isfidi ambjentali bħat-tibdil fil-klima ma jistgħux jiġu indirizzati mill-UE waħedha.
Sakemm ma jkunx hemm xi bażi komuni dwar l-allinjament tat-tassonomija ma’ pajjiżi terzi, ir-Regolament propost tal-Kummissjoni dwar standard volontarju għall-bonds ekoloġiċi x’aktarx li ma jsirx standard għas-suq globali tal-bonds ekoloġiċi.
Dan jirriżulta fi swieq kapitali frammentati, u possibbilment l-emittenti ta’ pajjiżi terzi ma jadottawx l-istandards proposti tal-Kummissjoni.
Dan jista’ jżomm lura l-fluss tal-fondi meħtieġa biex jiġu indirizzati sfidi ambjentali kbar, b’mod partikolari t-tibdil fil-klima.